त्यहाँ कुटी गाडेर बसेपछि सबैले छोराछोरीलाई अनिवार्य रूपमा पढाउनुपर्ने नियम बसाले उनले । उनले भने, “अशिक्षा र कुसंस्कारले नै समाजलाई अधोगतिन्मुख गराउने र गरिबी बढाउने हो, यसलाई तुरुन्त बन्द गर्नुपर्छ ।” उनले काटमार गर्नु हुँदैन बरु मासु–रक्सी खानै बन्द गर्नुपर्छ, सोधृत (लिम्बू संस्कारमा एक किसिमको दाइजोजस्तै) दिनु हुँदैन, विहे–बटुलोमा ऋण काढेर फजुल खर्च गर्नु हुँदैन भनेर त्यसबेलाको समाजलाई एउटा नयाँ सन्देश दिए । उनले अर्ति दिए– यसले ऋणमाथि ऋण थपिँदै जाँदा एक दिन सारा जग्गाजमिन साहूको हुन्छ । तिमी घरबारविहीन कंगाल हुनेछौ ।
